NAV 2(5.4)

**Zázrak, kúzlo, trik**

1. Želám ti pekný – už v počasí jarný týždeň – a tiež vydarené jarné prázdniny!!!
2. Vo Svätom Písme – aj v diele Pána Ježiša – sa často spomínajú zázraky. Dnes máme tému o nich. Postoje ľudí k otázke zázračných udalostí sú viaceré:

* Verím len v to, čo vidím vlastnými očami. Rozprávanie o zázrakoch sú vymyslené nepravdy!
* Prírodné zákony platia vždy a všade, výnimky neexistujú.
* Boh stvoril prírodné zákony, má ich aj moc meniť – vykonať zázrak.
* Ľudia poznajú len väčšie obrysy prírodných zákonov. Sú aj zákonitosti, ktoré sa nedajú merať a tie sú nám cudzie.
* To, čo ľudia nazývajú zázrakom, nemusí prekračovať prírodné zákony. Môže to podliehať neznámym zákonom v prírode – v duši, v duchu.

1. V dejinách sa píše o mnohých udalostiach, ktoré nevedeli ľudia vysvetliť podľa vedomostí, ktoré vtedy boli. Veľa sa už z nášho – vyššieho stupňa vedomostí – vysvetliť dá, ale nie všetko.

Opis zázraku Pána Ježiša – uzdravenie ochrnutého. (Mk 2, 1-12)

**1** O niekoľko dní znova vošiel do Kafarnauma. Ľudia sa dopočuli, že je v dome, **2** a zišlo sa ich toľko, že už nebolo miesta ani predo dvermi. A on im hlásal slovo. **3** Tu prišli k nemu s ochrnutým človekom; niesli ho štyria. **4** A keď ho pre zástup nemohli priniesť až k nemu, odkryli strechu tam, kde bol, a otvorom spustili lôžko, na ktorom ležal ochrnutý. **5** Keď Ježiš videl ich vieru, povedal ochrnutému: „Synu, odpúšťajú sa ti hriechy.“ **6** Sedeli tam aj niektorí zákonníci a v srdci uvažovali: **7** „Čo to tento hovorí? Rúha sa! Kto môže okrem Boha odpúšťať hriechy?“ **8** Ježiš hneď svojím duchom spoznal, že tak rozmýšľajú, a povedal im: „Prečo si to myslíte vo svojich srdciach? **9** Čo je ľahšie - povedať ochrnutému: »Odpúšťajú sa ti hriechy«, alebo povedať: »Vstaň, vezmi si lôžko a choď!«? **10** Ale aby ste vedeli, že Syn človeka má na zemi moc odpúšťať hriechy“ - povedal ochrnutému: **11** „Hovorím ti: Vstaň, vezmi si lôžko a choď domov.“ **12** A on vstal, hneď si vzal lôžko a pred očami všetkých odišiel. Všetci sa divili, velebili Boha a hovorili: „Také niečo sme ešte nikdy nevideli.“

1. Náš pohľad na „zázraky“: týmto slovom nazývame udalosti, ktoré prekračujú rámec prírodných zákonov (ochrnutý nemôže zrazu vyzdravieť – bez pôsobenia vyššej moci!). Zázračné príbehy v Novom zákone si nenárokujú mať prvé miesto v správach o Kristovi a jeho diele. Ani nechcú nahovoriť, že Ježiš pohŕdal a prišiel zrušiť prírodné zákony! Ježišove **zázraky nám ukazujú hlavne Božiu láskavosť – uzdravenie a záchranu človeka skrze Ježiša.** Túto pomoc Ježiš najčastejšie poskytoval tomu, kto sa k nemu približoval s dôverou. Viera bola skoro vždy predpokladom toho, aby sa niekto mohol zázračne uzdraviť.
2. Zázraky v dnešnej dobe... Už to, že „uzdravujeme“ postihnutia SEBECTVA a ZLA v nás a okolo nás: lenivosť, odhadzovanie odpadkov, neúcta k druhým, zlé používanie očí, uší, reči... Aj teba chce Pán Ježiš pozvať ku konaniu „zázrakov“!!!